Jeremia 6 | Beibele Inthaneteng | Phetolelo ya Lefase le Lefsa
6 Nyakang tšhireletšo, lena barwa ba Benjamini, tšhabang Jerusalema; letšang naka+ Thekoa.+ Emišang seka sa mollo Bethe-hakerema;+ gobane bošula bo re ukametše go tšwa ka leboa, yona tshenyego e kgolo.+ 2 Morwedi wa Tsione ruri o swana le mosadi yo botse le yo a godišitšwego ka go lengwa.+ 3 Badiši ba tlile go yena le mehlape ya bona. Ba hlomile ditente tša bona go mo dikologa.+ Yo mongwe le yo mongwe o fudišitše karolong ya gagwe.+ 4 Ba itokišeditše* ntwa gore ba yo lwa le yena,+ ba re: “Emang, re rotogeng e le mosegare wa sekgalela!”+ “Re ba madimabe gobane letšatši le a sobela gomme meriti ya mantšiboa e a telefala!” 5 “Emang, re rotogeng e le bošego re yo senya dintlo tša gagwe tša dibo.”+ 6 Gobane se ke seo Jehofa wa madira a se boletšego a re: “Remang dikota+ le rakelele Jerusalema ka go e agela legora.+ Ke motse wo o swanetšego go ikarabela.+ Ka gare ga wona ke kgatelelo feela.+ 7 Go etša ge sediba se dira gore meetse a sona a dule a le bose, le wona o dirile gore bobe bja wona bo dule bo le bose. Bošoro le tshenyo di kwala go wona;+ bolwetši le kotlo di dula di le pele ga sefahlego sa ka. 8 Phošollega,+ wena Jerusalema, gore moya wa ka o se ke wa go furalela o tenegile;+ gore ke se ke ka go dira lešope, e lego naga yeo e sa dulwego ke motho.”+ 9 Se ke seo Jehofa wa madira a se boletšego a re: “Ruri ba tla budutša mašaledi a Isiraele go etša morara.+ Bušetša seatla sa gago metlanyeng ya morara go etša motho yoo a fulago diterebe.” 10 “Ke tla bolela le bomang le go ba lemoša, gore ba kwe? Bonang! Ditsebe tša bona ga di a bolla, moo ba bilego ba sa kgone go theetša.+ Bonang! Lentšu la Jehofa lona ba a le goboša,+ e lego lentšu leo ba sa le thabelego.+ 11 Ke tletše pefelo yeo Jehofa a ba befeletšego ka yona. Ke lapišitšwe ke go homola.”+ “Ngwana yo a lego mokgotheng+ le masogana ao e lego bagwera ba pelobohloko o ba botše tšona ka nako e tee; gobane le bona ba tla swarwa, monna a swarwa le mosadi wa gagwe, mokgalabje le motšofaditšofadi.+ 12 Dintlo tša bona di tla gafelwa ba bangwe gore ba di tšee, ka nako e swanago gwa gafša le mašemo le basadi ba bona.+ Ka gobane ke tla otlolla seatla sa ka ka lwa le badudi ba naga,” o re’alo Jehofa.+ 13 “Gobane go tloga ka yo monyenyane go fihla ka yo mogolo wa bona, yo mongwe le yo mongwe o itirela poelo e sa lokago;+ go tloga ka moporofeta go fihla ka moperisita, yo mongwe le yo mongwe o dira tša bofora.+ 14 Ba leka go alafa tshenyego ya batho ba ka ka go se šetše,+ ba re: ‘Go khutšo! Go khutšo!’ mola go se khutšo.+ 15 Na ba hlabilwe ke dihlong ka ge seo ba se dirilego se be se šišimiša?+ Taba ke gore, ba tloga ba sa hlabje ke dihlong; e bile ga ba tsebe go hlabja ke dihlong.+ Ka gona ba tla wela gare ga bao ba wago;+ nakong yeo ke tlago go ba sekiša ka yona ba tla kgopša,” go boletše Jehofa. 16 Se ke seo Jehofa a se boletšego a re: “Emang ditseleng le sa šišinyege, le bone gomme le botšiše ka ditsela tša bogologolo, e lego gona moo bjale e lego tsela e botse;+ sepelang ka yona,+ le hweletše meoya ya lena boiketlo.”+ Eupša bona ba re: “Re ka se sepele go yona.”+ 17 “Nna ka le tsošetša bahlapetši,+ ka re: ‘Theetšang modumo wa lenaka!’”+ Eupša ba re: “Re ka se theetše.”+ 18 “Ka gona, ekwang lena ditšhaba! Lena phuthego, tsebang seo se tlago go ba hlagela. 19 Theetša, wena lefase! Ke tlišetša batho+ ba bošula e le mafelelo a tšeo ba di naganago,+ ka gobane ga se ba theetša mantšu a ka; le gona ba ganne molao wa ka.”+ 20 “Go nkhola ka eng ge o ntlišetša diorelo tšeo di tšwago Sheba+ le lehlaka la monko o bose go tšwa nageng ya kgole? Dibego tša lena tše di feletšego tša go fišwa ga di kgahliše,+ e bile dihlabelo tša lena di be di sa nkgotsofatše.”+ 21 Ka gona se ke seo Jehofa a se boletšego a re: “Šefa ke beela setšhaba se mapheko,+ gomme a tla se kgopa, a kgopa botate gotee le barwa ba bona; moagišani le mogagabo ba tla fedišwa.”+ 22 Se ke seo Jehofa a se boletšego a re: “Tsebang gore go tla batho go tšwa nageng ya leboa gomme go na le setšhaba se segolo seo se tlago go tsošwa go tšwa dikarolong tša kgole kudu tša lefase.+ 23 Ba tla swara bora le lerumo. Ke ba sehlogo gomme ga ba na lešoko.+ Lentšu la bona lona le tla duma go swana le lewatle+ gomme ba tla namela dipere.+ Ba itokišeletša ntwa go etša mohlabani yo a lwago le wena, wena morwedi wa Tsione.”+ 24 Rena re kwele ka bona. Re nolegile moko.+ Re tlalelong, re swerwe ke lešoko leo le etšago la mosadi yo a belegago.+ 25 O se ke wa ya nageng, e bile o se ke wa sepela tseleng; gobane go na le tšhoša ya lenaba, letšhogo le gohle.+ 26 Wena morwedi wa batho ba ka, apara mokotla+ gomme o pshikologe meloreng.+ Llela morwa wa gago yo e lego yena a nnoši, o lle gabohloko;+ ka gobane re tla welwa ke mosenyi ka go ponya ga leihlo.+ 27 “Ke go dirile mohlahlobi wa tšhipi gare ga batho ba ka, yena yo a nyakišišago e le ruri; wena o tla lemoga gomme wa hlahloba tsela ya bona.+ 28 Ka moka ga bona ke dinganganganga,+ ba tšama ba thomeletša+ gomme ba swana le koporo le tšhipi. Ka moka ga bona ke basenyi.+ 29 Dibutšwetšamollo+ di fsele. Mollong wa bona go tšwa morodi.+ Motho o duletše go di sekišetša lefeela a tiišitše, gomme ba babe ga se ba hlaolwa.+ 30 Batho ba tla ba bitša silifera e lahlilwego,+ ka gobane Jehofa o ba lahlile.”+
^ Ba kgethagaditše.